Source: http://docplayer.fi/3443896-Ruukinpatruuna-vastaan-kaskitalonpojat-juantehtaan-kolmet-karajat-1776-1789-1808-ja-salamurha-1810.html
Timestamp: 2018-05-21 05:58:25+00:00
Document Index: 4416715

Matched Legal Cases: ['tuomioistuin ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'sui generis', 'kko ']

Ruukinpatruuna vastaan kaskitalonpojat. Juantehtaan kolmet käräjät 1776, 1789, 1808 ja salamurha PDF
Ruukinpatruuna vastaan kaskitalonpojat. Juantehtaan kolmet käräjät 1776, 1789, 1808 ja salamurha 1810
Download "Ruukinpatruuna vastaan kaskitalonpojat. Juantehtaan kolmet käräjät 1776, 1789, 1808 ja salamurha 1810"
2 Ruukinpatruuna vastaan kaskitalonpojat Juantehtaan kolmet käräjät 1776, 1789, 1808 ja salamurha 1810
3 Dissertations in Social Sciences and Business Studies No 87
4 Juha Forsberg Ruukinpatruuna vastaan kaskitalonpojat Juantehtaan kolmet käräjät 1776, 1789, 1808 ja salamurha 1810 Publications of the University of Eastern Finland Dissertations in Social Sciences and Business Studies No 87 Itä-Suomen yliopisto Yhteiskuntatieteiden ja kauppatieteiden tiedekunta Joensuu 2014
5 Kannen kuva: Ote Pehr Röstedtin piirtämästä isojakokartasta Juantehtaalta 1778, Maanmittauslaitoksen uudistusarkisto, Kuopion lääni, D 55 2/1-6, KA. Valokuva: Juha Forsberg. Juvenes Print - Suomen Yliopistopaino Oy Tampere, 2014 Vastaava toimittaja: professori Kimmo Katajala Toimittaja: FM Eija Fabritius Myynti: University of Eastern Finland Library ISBN: (nid.) ISBN: (PDF) ISSNL: ISSN: ISSN: (PDF)
6 Juha Forsberg Ironmaster versus Slash-and-Burn Peasants. Three Court Sessions at Juantehdas in 1776, 1789 and 1808; the Assassination of 1810, 382 p. University of Eastern Finland Faculty of Social Sciences and Business Studies, 2014 Publications of the University of Eastern Finland, Dissertations in Social Sciences and Business Studies, no 87 ISBN: (nid.) ISBN: (PDF) ISSNL: ISSN: ISSN: (PDF) Dissertation ABSTRACT The present dissertation studies the conflict at the turn of the 19th century between the oldest ironworks in Savo, Juantehdas, and the peasants in the surrounding parish of Nilsiä. The controversy was created by the Crown s decision to grant the mill the right of taxation over six farms. The peasants were allowed to inhabit the farms, but had to burn charcoal for the mill, corresponding to the Crown tax. The ironmaster sued tens of inhabitants for their neglected duties and illicit slash-and-burncultivation. These controversial actions are analysed by the dispute typology of pure sociology, the image of limited good and moral economy. The ironmaster disciplined the inhabitants with the threat of corporal punishment or eviction in order to claim their labour for the mill s benefit. The inhabitants believed they had the right to stay on the farms and continue their old way of life. They operated partly with tactics of avoidance or resilience partly by negotiating with the ironmaster. For the majority, who continued the legal proceedings, it was possible to benefit from the co-existence of two parallel court systems. Arson and assassination attempts also speak of illegal rebellion and revenge. When, after the transitional period of the Finnish War of , the ironmaster wanted to again sue his adversaries, the peasants decided to assassinate their opponent. The murder of director Ekholm in 1810 can be seen as a continuation of the three-part judicial drama as a private punishment by an unofficial jury of the local peasantry. The parties were rivals for the same forest resources. The mill needed charcoal for iron production, whereas the peasants were dependent on slash-and-burn-cultivation. Frustration and hatred accumulated over several generations and burst into aggression directed at the mill. Besides the monetary debt, there existed a debt of blood, sweat and tears constituting a demand for the ironmaster s life. The factors behind the assassination were the rapid population growth in the region, a crisis in the slash-and-burn economy, the threat of proletarianization, the weakness of the official repression and control on the periphery, as well as the ability to mobilize of the local peasant confederations. Key words: ironworks, slash-and-burn economy, conflicts, history of Savo
7 Juha Forsberg Ruukinpatruuna vastaan kaskitalonpojat. Juantehtaan kolmet käräjät 1776, 1789, 1808 ja salamurha 1810, 382 s. Itä-Suomen yliopisto Yhteiskuntatieteiden ja kauppatieteiden tiedekunta, 2014 Publications of the University of Eastern Finland, Dissertations in Social Sciences and Business Studies, no 87 ISBN: (nid.) ISBN: (PDF) ISSNL: ISSN: ISSN: (PDF) Väitöskirja Abstrakti Tutkimus tarkastelee Savon vanhimman rautaruukin Juantehtaan ja Nilsiän talonpoikien intressiristiriitaa 1700-luvun lopulla ja 1800-luvun alussa. Kruunu myönsi ruukille vero-oikeudet kuuteen lähialueen maatilaan, joiden asukkaat säilyttivät asukasoikeutensa mutta velvoitettiin toimittamaan kruununveroja vastaavat hiili- ja työsuoritukset ruukille. Ruukki haastoi käräjille kymmeniä ruukintilojen asukkaita syytettyinä laiminlyönneistä ja luvattomista kaskista. Osapuolten suhteita analysoidaan soveltamalla puhtaan sosiologian riitatypologiaa, rajallisen hyvän sekä moraalisen talousopin käsitteitä. Patruunat pyrkivät kurinpalautukseen, jolla tilojen tuotantovoima rangaistusten tai häätöjen uhalla kytkettäisiin ruukin etua palvelemaan. Asukkaat katsoivat olevansa oikeutettuja asumaan tiloilla ja jatkamaan maan tavan mukaisia elinkeinojaan. Osaksi he käyttivät väistämisen tai sietämisen taktiikkaa. Joillakin oli valmiutta vaihtokauppoihin. Pääosa vastaajista jatkoi käräjöintiä ja onnistui kahden rinnakkaisen tuomioistuimen järjestelmässä saamaan torjuntavoittoja ruukista. Tuhopoltot ja attentaattiyritykset kertovat illegaalisesta kapinahengestä. Kun Suomen sodan murrosvaiheen jälkeen patruuna jatkoi oikeuskiistaa, talonpojat eliminoivat vastustajansa salamurhalla. Johtaja Ekholmin murha 1810 voidaan nähdä kolmiosaisen oikeusdraaman jatkoeränä, epävirallisen tuomioistuimen langettamana rangaistuksena. Osapuolet kilpailivat samasta metsäresurssista. Ruukki tarvitsi hiiltä raudantuotantoa varten, talonpojat taas saivat elantonsa kaskesta. Ruukintilallisten pettymyksen ja vihan tunteet kasaantuivat sukupolvien mittaan ja purkautuivat aggressioina. Rahavelan rinnalle ruukin ja rahvaan välille syntyi veri-, hiki- ja kyynelvelka, joka vaati hyvityksekseen ruukinpatruunan henkeä. Veriteon taustalla vaikuttivat nopea väestönkasvu, kriisiytyvä kaskitalous, proletarisoitumisen uhka, virallisen repression ja kontrollin heikkous periferiassa sekä seudun talonpoikaiskonfederaatioiden voima. Avainsanat: rautaruukit, kaskenpoltto, konfliktit, Savon historia
8 Juha Forsberg Brukspatronen mot svedjebönderna. Tre tingsmöten i Strömsdal 1776, 1789 och 1808 samt ett lönnmord 1810, 382 s. Itä-Suomen yliopisto Yhteiskuntatieteiden ja kauppatieteiden tiedekunta, 2014 Publications of the University of Eastern Finland, Dissertations in Social Sciences and Business Studies, no 87 ISBN: (nid.) ISBN: (PDF) ISSNL: ISSN: ISSN: (PDF) Avhandling SAMMANFATTNINg Temat för avhandlingen är intressekonflikten mellan Strömsdal, som är det äldsta järnbruket i Savolax, och bönderna i Nilsiä i slutet av 1700-talet och början av 1800-talet. Bruket hade av kronan fått skatterätt till sex hemman i trakten, med andra ord fick invånarna på hemmanen behålla sin åborätt men ålades att erlägga kronoskatten genom kolproduktion och arbete för bruket. Bruket stämde tiotals personer från skattehemmanen till tings för uteblivna prestationer och olovligt svedjande. I analysen av förhållandet mellan parterna används den rena sociologins konfliktstypologi samt övertygelse om begränsade tillgångar och moralisk ekonomi. Brukspatronerna hotade med fysiska straff eller vräkningar för att tvinga hemmanen att arbeta för bruket. Invånarna ansåg sig ha rätt att bo på hemmanen och idka sina näringar på som brukligt var på orten. En del hanterade tvisten genom att undvika och tolerera situationen, några var beredda till byteshandel med bruket. Största delen av svarandena fortsatte rättsprocessen och lyckades genom att utnyttja de två parallellt existerande rättssystemen avvärja brukets krav. Mordbränder och attentatförsök vittnar om illegal revoltanda och hämnd. När patronen återupptog processen efter finska kriget organiserade bönderna ett lönnmord för att eliminera motståndaren. Mordet på direktör Ekholm 1810 kan ses som en fortsättning på rättsdramatrilogin och som ett straff utfärdat av böndernas inofficiella domstol. Parterna konkurrerade om samma skogsresurser: bruket behövde kol för järnproduktionen, medan bönderna livnärde sig på svedjebruket. Känslorna av besvikelse och ilska på brukshemmanen ackumulerades med tiden och bröt ut i aggressioner. Utöver penningskulden mellan bruket och bönderna fanns det en skuld av blod, svett och tårar som brukspatronen måste betala med sitt liv. Bakgrundsfaktorer till våldsdådet var den snabba befolkningsökningen, svedjebrukets kris, hotet om proletarisering, den svaga offentliga repressionen och kontrollen i periferin samt de lokalt starka bondekonfederationerna. Nyckelord: järnbruk, svedjebruk, konflikter, Savolax historia
9 Lukijalle Käsillä oleva tutkimus on lähtenyt liikkeelle kotiseutu- ja paikallishistoriallisesta harrastuksesta, joka vähitellen on kasvanut akateemiseksi opinnäytteeksi. Varhaisin tutkimushanke, jota kotiseudullani Koillis-Savossa olin toteuttamassa, oli kesällä 1985 tehty vanhan (ennen vuotta 1850 painetun) suomalaisen kirjallisuuden kartoitus Juankosken kunnan alueella. Puoltakymmentä vuotta myöhemmin minua pyydettiin laatimaan Juankosken, Muuruveden ja Säyneisen koululaitoksen historia. Teos valmistui tehtaankoulun 130-vuotisjuhlien yhteydessä Seuraava hanke oli jo mittavampi: Stromsdal Oy:n tilaustyönä Juantehtaan 250-vuotishistoria, Järvimalmiruukista kartonkitehtaaksi , jonka toteutin yhdessä Ari Kankkusen kanssa. Vaativa urakka olisi tuskin onnistunut, ellen olisi sattumoisin muutamaa vuotta aikaisemmin asettunut asumaan Kuusankoskelle, Juantehtaan vanhat asiakirjat tallettaneen Kymin Keskusarkiston läheisyyteen. Tuossa vaiheessa tulin tarkemmin tutustuneeksi tarinoihin ruukinpatruuna Ekholmin murhasta. Koska aiheesta kertyi aineistoa ja ajattelin sitä löytyvän vielä lisää, jatkoin tapauksen tutkimista. Vuonna 1998 Pohjois-Savon maakuntarahastolta (J. E. Tuovisen rahastolta) saamani tuen ansiosta löysin Joensuun Maakunta-arkistossa talletetut tuomiokirjat, joista aukenikin autenttinen ja kiehtova aineisto kerralliseen rikokseen. Samaan aikaan sain kontakteja Vuotjärven kylällä muiden muassa historianopettajakollegoihini Maija-Liisa Bäckströmiin ja Kirsti Yletyiseen. Syntyi ensimmäinen käsikirjoitusversio, jolla vähän täydenneltynä osallistuin vuonna 2002 historiallisten romaanien kirjoituskilpailuun Juan Coscisen salanimellä. Samana kesänä soutelimme sukututkija Pekka Pitkäsen kanssa ensimmäisen murhasoutumme Vuotjärveltä Juankoskelle. Pekka Pitkänen seudun menneisyyden ansiokkaana kartoittajana, sukujen tuntijana ja arkistojen ahertajana on ollut näinä vuosina minulle varsinainen tietopankki. Hänelle olen kiitollisuuden velassa suuresta osasta aiheeseen liittyvistä arkistotiedoista. Toisella soudullamme 2007 oli kolmantena miehenä mukana aiheesta inspiroitunut näytelmäkirjailija Matti Pajula. Tuolloin haastattelin ensimmäisen kerran myös Selkälänniemen laajatietoista perinnetietäjää Kusti Leskistä. Tässä vaiheessa harrastus oli alkanut muuntua tieteellisempään suuntaan. Vuoden 2005 lopulla ilmoittauduin jatko-opiskelijaksi Joensuun yliopistoon, missä varmaotteisia ohjaajiani ovat olleet Kimmo Katajala ja Maria Lähteenmäki. Vuorotteluvapaalla lukuvuonna , Joensuun yliopiston jatkokoulutusapurahan turvin sekä Suomalais-ruotsalaisen kulttuurirahaston oleskelustipendillä Tukholmassa kesällä 2009 pystyin käyttämään aikaa sekä jatko-opiskelijakokoontumisiin, seminaareihin että varsinaisiin arkistotutkimuksiin samoin
10 kuin itse kirjoittamiseen. Suunnilleen kymmenen kyynärää tuomiokirjoja läpi selattuani syntyi syksyllä 2009 lisensiaattitutkimus Kuka murhasi patruuna Ekholmin? Ruukin ja rahvaan riita, rikos ja rangaistus Juantehtaalla 1800-luvun alussa. Tutkimuksen tarkastajalta Mia Korpiolalta sain arvokasta kritiikkiä. Se, että tutkimus kävi läpi tämän lisensiaattivaiheen, on tietenkin viivästyttänyt lopullista tuotosta mutta ollut toisaalta myös eduksi paitsi em. palautteen puolesta myös tässä välissä löytyneen aiemmin tuntemattoman lisäaineiston ansiosta. Väitöskirjaa varten olen muuttanut näkökulmaa ja laajentanut aikarajausta. Rikostutkimus on muovautunut sosiaalihistorialliseen suuntaan. Lukuvuodelle saamani apuraha Alfred Kordelinin säätiöstä tarjosi mahdollisuuden viimeistellä väitöskirja lopulliseen muotoonsa. Itä-Suomen yliopistosta ohjaajiltani, muilta tutkijoilta ja jatko-opiskelijoilta vuosien mittaan saatu tuki ja palaute on uskoakseni jäsentänyt ja jäntevöittänyt työtä. Riikka Myllys tarjosi ystävällisesti oman tutkimuksensa käsikirjoituksen luettavakseni. Tutkimus- ja kirjoitusprosessin aikana olen saanut palautetta myös muiden muassa Anu Koskivirralta, Antti Lappalaiselta ja useaan otteeseen Pekka Pitkäseltä. Juhani Kärjä ja Matti Uusitupa ovat konsultoineet lääke- ja ravitsemustieteissä. Lähes lopullisessa muodossa olevan väitöskirjan käsikirjoituksen lukivat akateemiset arvioitsijat Anu Koskivirta ja Kustaa H. J. Vilkuna, joista jälkimmäinen suostui vastaväittäjäkseni. Kiitän heitä asiantuntevasta kritiikistä ja kommenteista, joiden pohjalta viimeiset muotoilut on muokattu. Vastuu tulkinnoista samoin kuin tekstiin jääneistä virheistä, vioista ja puutteista on tietenkin pelkästään allekirjoittaneella. Tässä kuvaamani ajan kuluessa on kirjoitettu ainakin kolme näytelmätekstiä, jotka liittyvät Juantehtaan ruukinpatruunan murhaan. Ari Kankkusen piispantarkastuksen yhteyteen laatima Raukkoja rajalla (1995), Janne Katajiston Juankosken lukiolle kirjoittama musiikkiteatteriesitys Patruuna on ammuttu (2004) sekä Matti Pajulan Juankosken näytelmäkerhon 50-vuotisjuhlanäytelmä Patruuna (2008) kertovat siitä, että aihe kiinnostaa ja puhuttelee edelleen nykyaikanakin. Tieteen ja tutkimuksen myllyt ainakin allekirjoittaneen osalta jauhavat usein hitaammin kuin taiteen. Omalta osaltani tekisi mieli verrata tutkimusprosessia hidasta vauhtia vähitellen maalia kohti eteneväksi maratonjuoksuksi, pitkinekin pysähtelyineen, harhapolkuineen, tankkaus- ja tuumaustaukoineen. Historian tutkimusta ja arkistotyöskentelyä voisi verrata myös sukeltamiseen tai kalastamiseen. Pinnan alle ei aluksi näe, mitä siellä on. Vähitellen sopivia sukelluskohteita tai oikeita apajapaikkoja alkaa löytyä. Aiemmin tutkimukselle tuntemattoman arkistoaineiston löytäminen on kuin ammoin uponneen aarrelaivan hylyn havaitseminen pohjamudissa, sameassa vedessä. Viimeisen vertauksen otan raudanvalmistuksesta. Kirjoitusprosessia voi näet pitää jonkinlaisena masuunina, jossa aineisto tutkijankammion kuumuudessa sulaa ja muovautuu valmiiksi tekstimuotoiseksi tuotteeksi. Yliopistopaikkakuntien ulkopuolelta arkistojen ja tieteellisten kirjastojen saavutettavuudessa on omat ongelmansa. Nykyisinä aikoina tarjoutuu historiantutkijankin käytettäväksi yhä enemmän digitaalista aineistoa, jota voi tutkia omalta tietokoneruudulta. Arkistojen kiehtova ilmapiiri vetää kuitenkin vääjäämättä
11 puoleensa. Suomessa ja Ruotsissa on erinomaisesti hoidettu arkistolaitos, joka on aivan oleellinen edellytys tutkijoiden työlle. Vuosien mittaan olen vaivannut monien arkistojen ja kirjastojen henkilökuntaa. Haluan kiittää Joensuun, Mikkelin ja Vaasan Maakunta-arkistoja, UPM-Kymmene Oyj:n Kymin Keskusarkistoa, Kansallisarkistoa, Maanmittauslaitoksen arkistoa, Suomalaisen Kirjallisuuden Seuran arkistoa sekä Ruotsin Valtionarkistoa ja Tukholman Kaupunginarkistoa samoin kuin Kouvolan Maakuntakirjastoa (etenkin kaukopalvelua) ja Kuusankosken kaupunginkirjastoa sekä Kuopion Maakuntakirjastoa ja Kuopion museota. Kirjan valmiiksi saattamisessa minua avustivat vastaavana toimittajana Kimmo Katajala, toimittajana Eija Fabritius ja taittajana Jussi Virratvuori. Tiivistelmän käännöksistä vastaa AAC Global Oy. Kaikille muillekin yllä mainituille henkilöille ja tahoille osoitan parhaimmat kiitokseni. Lopuksi suurimmat kiitokset kuuluvat perheelleni Soinnulle, Juusolle ja Paavolle, jotka kuluneiden vuosien aikana ovat osoittaneet pitkämielisyyttä ja (myös tietoteknistä) tukea. Vanhempani Helka ja Antti sekä useat muut sukulaiseni ovat kiinnostuksella seuranneet työn etenemistä. Kiitokset kaikille heille. Joulukuussa 1813 Vaasan hovioikeus päätti vapauttaa johtaja F. J. Ekholmin murhasta epäillyt Olli Tuovisen ja Sakari Antinpoika Pasasen riittämättömän näytön perusteella. Tuovinen vapautui seuraavan vuoden alussa, irtolaismies Pasasta harkittiin vielä lähetettäväksi Viaporiin. Keisarilliselle hallituskonseljille toimitettu armonanomus vapautti Sakari Antinpojan lopulta syyskuussa Vaikka miehiä vastaan oli kertynyt enemmän kuin puoli näyttöä, niin todistajien sekä tunnustuksen puuttuessa asia jätettiin tulevaisuuteen, aikakauden lakisuomella tulewaan aicaan, cosca se taita ilmaandua. Historiantutkimuksen tehtävät ovat toiset kuin tuomioistuimen. Allekirjoittanut ei ole pyrkinyt esiintymään tuomarin enempää kuin syyttäjän tai puolustajankaan roolissa. Pidän episteemistä positiotani suhteellisen puolueettomana, koska esivanhemmissani ei ole enempää ruukinpatruunoita kuin nilsiäläisiä talonpoikiakaan. Se mikä nyt, kaksisataa vuotta myöhemmin ja yli seitsemän sukupolven mentyä manalle, taita ilmaandua, ei ole syytös, puolustus tai tuomio vaan tutkimus ja tulkinta tapahtuneesta: ruukki- ja kaskiyhteisön ruumiinavaus sekä niiden suhteiden analyysi. Kuusankoskella loppukesällä 2014 ödmjukaste tjenare Juha Forsberg
12 Sisältö 1 Johdanto: Murha yhteisössä ja kuinka sitä tutkitaan Sala-ampuja pimeästä Tutkimuskysymykset ja tutkimuksen rakenne Lähteet ja kirjallisuus Ruukkihistoriaa, talonpoikaislevottomuuksia, kriminologiaa, pienyhteisötutkimusta Selittämisen malleja ja riitojen rakenteita Oikeudenhoidosta sekä maata, metsää ja rautaruukkeja koskevasta lainsäädännöstä Järvimalmiruukki Kuopion takana Perustaminen ja alkuvaiheet Malmista ja hiilestä rautaa Rautapatruunat Tigerstedt Bennet Ekholm Ruukkilaiset Nilsiän ja Vuotjärven väki Suurpitäjän koillinen syrjäkulma Kaskenpoltto tuo vaurautta Kadot koettelevat Kruununtiloja ruukin verolle, sopimuksia ruukin kanssa Lisää hiiliä Isojako ja ruukin maaomaisuus Välikäräjät Oikeuden hallintaa tammikuun lopusta huhtikuun alkuun Välikäräjien pitkä jälkinäytös Kapteeni Tigerstedt: painostuksen taito Pasaset, Tuoviset, Kuosmaset, Pentikäiset: viivyttelystä ja välttelystä vastaiskuun ja vaihtokauppoihin Torpparisopimukset uusiksi Mikäs tämä hääväki on? naisten ja lasten esiinmarssi Kasken tarve ja tuotto Vuorikäräjät Vuorimestari saapuu sotavuoden syksyllä Jälkipeli Vuorikollegiossa Kapteeni Bennet: talonpojan ystävä vai vihollinen?
13 5.4 Hiilirahvas ja ruukintyöläiset Velat, valat ja vilpit Huonoa taloudenpitoa? Antti Räsäsen ruokakunta Välikäräjät Kolme päivää loppiaisen aikoihin Ekholm konkurssiruukin kohottajana ja kansanperinteen hahmona Pasasten rinnalle Tammelin Kasket kuriin? Rajariitoja ja satonujakoita Tuli on irti! Sota kulkee Nilsiän yli Patruunan salamurha Käytiinkö kuninkaissa? Epävirallinen tuomioistuin Woi tuhmaa talonpoikaa! Ruukinkäräjien yhtäläisyyksiä ja eroja Rautaruukin omistajat voittoa tavoittelevina yrittäjinä Kaskitalonpojat ruukin alustalaisina Oikeuden jakajat, säätyläistuomarit ja talonpoikaiset lautamiehet Epilogi: Puolivuosisataa myöhemmin Johtopäätökset: Ruukinpatruuna vastaan kaskitalonpojat Lähteet ja kirjallisuus Liitteet Henkilöhakemisto
14 KUVat Kuva 1. Juantehdas 1770-luvulla Kuva 2. Vuotjärven Pasalan perintökirja Kuva 3. Kaskivälineistöä Kuva 4. Tigerstedtin ja Kuosmasten sopimus Kuvat 5 6. Vuotjärven n:o 1:n isojakomerkinnät 1787/ Kuvat 7 8. Otteet Vuotjärven n:o 1:n isojakoasiakirjasta kahtena versiona Kuva 9. Nimikirjoitukset ja puumerkit isojakoasiakirjassa Kuva 10. Ekholmin anomus uhkasakosta Kuvat Hiileksi vai kaskeksi? Kuva 13. Vilja-auma Kuvat Masuuni Brunou, Kaavin Telkkämäki KUViot Kuvio 1. Riitapyramidi Kuvio 2. Konfliktinratkaisumallit Kuvio 3. Keskushallinnon ja paikallisyhteisön vuorovaikutus Kuvio 4. Kruunun, ruukin ja talonpoikien kolmiodraama Kuviot 5 6. Juantehtaan takkiraudan tuotanto Kuvio 7. Juantehtaan takkiraudan tuotannossa käytetty malmi ja hiili Kuvio 8. Nilsiän väkiluku Kuvio 9. Nilsiän maataomistavat ja maattomat 1782 ja Kuvio 10. Kuolleisuus Nilsiässä TAULUKOT Taulukot 1 2. Sisälukutaito Nilsiän vanhoissa kylissä 1782 ja Taulukko 3. Nilsiän satotietoja ja Taulukko 4. Nilsiän satotietoja Taulukko 5. Ruukin alustalaistilojen pinta-alat, asukkaat ja tuotto Taulukko 6. Ruukinpatruuna Tigerstedtin haastamat vastaajat välikäräjillä Taulukko 7. Välikäräjien 1776 lopputulos Taulukko 8. Ruukinpatruuna Bennetin haastamat vastaajat vuorikäräjillä Taulukko 9. Vuorikäräjien 1789 lopputulos Taulukko 10. Ruukinpatruuna Ekholmin haastamat vastaajat välikäräjillä kartat Kartta 1. Kuopion pitäjä Kartta 2. Ruotsin kankirautaruukit vaikutusalueineen Kartta 3. Reitti Juantehtaalta Vuotjärvelle
15 Käytetyt lyhenteet Allm. avd. Allmänna avdelning (Yleinen osasto) BSA Bennetska Släktgillets Arkiv (Bennetin sukukillan arkisto) DA digitaaliarkisto (Kansallisarkiston ylläpitämä tallennus- ja esitysjärjestelmä digi.narc.fi) Dir Direktionen (Johtokunta) frs församling (seurakunta) HAik Historiallinen Aikakauskirja HArk Historiallinen Arkisto HT Historisk Tidskrift HTF Historisk Tidskrift för Finland JoMA Joensuun Maakunta-arkisto JTA Juankosken tehtaanarkisto KA Kansallisarkisto, Helsinki KK Kauppakaari (vuoden 1734 laissa) KyKA UPM-Kymmene Oyj:n Kymin Keskusarkisto, Valkeakoski mf mikrofilmi MMLA Maanmittauslaitoksen arkisto, Jyväskylä NK Naimakaari (vuoden 1734 laissa) OK Oikeudenkäyntikaari (vuoden 1734 laissa) PK Pahanteonkaari (vuoden 1734 laissa) ptk pöytäkirjat r runstykkiä (rundstycke) RA Riksarkivet i Stockholm (Ruotsin Valtionarkisto, Tukholma) Rd riikintaalaria (Riksdaler) rgs valtionvelkaseteliä (riksgäldssedlar) s killinkiä (skillingar) SBL Svenskt Biografiskt Lexicon SHS Suomen Historiallinen Seura sk syyskäräjät SKS Suomalaisen Kirjallisuuden Seura SMK Svenska män och kvinnor SOO Senaatin oikeusosasto SPT Senaatti, prokuraattorin toimituskunta srk seurakunta STO Senaatin talousosasto tk talvikäräjät tmk tuomiokunta UK Ulosottokaari (vuoden 1734 laissa) VHO Vaasan hovioikeus vk välikäräjät VMA Vaasan Maakunta-arkisto vsk vuosikertomukset
16 Kartta 1. Kuopion pitäjä Maantieteilijä Tuneldin mukaan Kuopio oli 1790-luvulla koko Ruotsin valtakunnan väkirikkain seurakunta. Viitisen peninkulmaa Kuopion kirkolta itäkoilliseen, laajan pitäjän rajalla sijaitsevan Vuotjärven rannalla toimi Juantehtaan eli Strömsdalin rautaruukki. Vuotjärven itäpuoliset alueet kuuluivat maakunnallisesti Karjalaan, Liperin pitäjän Kaavin kappeliseurakuntaan, joka itsenäistyi vuonna Maakuntaraja noudatteli vanhaa Täyssinän rauhan (1595) rajalinjaa. Sekä Pohjois-Savo että Ruotsin Karjala kuuluivat vuonna 1776 perustettuun Kuopion lääniin, jota hallittiin Kuopion kaupungista. Nilsiästä tuli itsenäinen seurakunta vuonna Vaikka maanteitä (pisteviivat) oli jo olemassa, liikuttiin yleisimmin vesiteitse, talvella hevosella, kesällä veneellä. Kartta on piirretty Kuninkaan tiekartaston 1790 ja Hermelinin kartaston 1799 pohjalta.
17 Kuva 1. Juantehdas 1770-luvulla. Ylempää Savon ja Karjalan maakunnista virtaavat vedet purkautuvat Vuotjärvestä koskien sarjan kautta Akonveteen. Tänne, Jukkas- eli Juankosken äärelle perustettiin Savon varhaisin rautaruukki vuonna Muutamassa vuosikymmenessä tuotantolaitoksia ja asutusta on syntynyt, joskaan toiminta ei ole vielä kovin vakiintunutta. Kosken länsirannalla sauhuaa masuuni, joka sulattaa alueen järvistä nostetusta malmista takkirautaa. Kuvan esittämänä vuonna 1778 masuuni tuhoutuu tulipalossa, mutta tilalle rakennetaan pian uusi. Lähellä masuunia sijaitsevat kankirautapaja ja pienempi paja, kosken itärannalla pyörii mylly. Ylempänä Niskakosken kohdalla on saha ja virran yli rakennettu pato, joka on tarkoitettu manufaktuuri- eli nippuvasaralaitoksen voimanlähteeksi. Laitos ei ehdi valmistua ennen kuin kevättulva 1778 tuhoaa sen samoin kuin sahan ja padon. Kymmenkunta asuin- ja talousrakennusta on ryhmittynyt ruukinraitin ympärille. Mäen päällä, tien varressa on pieni hautausmaa. Lounaaseen kulkeva tielinja on miltei sama kuin nykyään. Vesiväripiirroksen on tehnyt Juantehtaan isännöitsijä Lars Timgren vuonna 1958 maanmittari Pehr Röstedtin vuonna 1778 laatiman isojakokartan (ks. kansi) perusteella. (Kuva Eero Timgrenin omistuksessa, valokuva: Arto Mankinen.)
18 1 Johdanto: murha yhteisössä ja kuinka sitä tutkitaan 1.1 Sala-ampuja pimeästä Aj Jesus, hwem kunde det wara, som hade så ondt till mig? Syksyinen sunnuntaipäivä 7. lokakuuta vuonna 1810 Savossa on kääntynyt illaksi ja yöksi. Kuopion takana Strömsdalin eli Juantehtaan rautaruukilla ja sen ympäristökylissä nukutaan jo. Vain muutamat ihmiset valvovat. Pyhän päättymisen jälkeen ovat ruukintyöläinen Henrik Dufva sekä vasarasepät Elias Holmström ja Heikki Varonen kello kahdeksan aikoihin sytyttäneet tulet vasarapajaan kosken rannalle ja aloittaneet siellä sepäntyönsä. Parinsadan metrin päässä vasarapajasta ruukinpatruunan asunnossa on valveilla myös kolme miestä. Ruukinpatruunan, johtaja Fredrik Jonathan Ekholmin luona ovat iltaa istumassa aiemmin päivällä paikkakunnalle saapunut luutnantti Ernst Fredrik Engdahl sekä tämän vävy vääpeli Adam Otto Järnefelt, joka toimii tehtaalla inspehtorina. Illallinen on jo nautittu ja palvelusväki korjannut astiat pöydästä. Patruunan huushollissa, viereisessä rakennuksessa, valvoo vielä huoneessaan mamselli Hedda Hedman, joka lukee kirjaa. Talousmatami Greta Lisa Torndahl ja tämän kaksi lasta ovat jo unessa. Myös läheisissä Vuotjärven ja Nilsiän kylissä, niin ruukin alustalaistiloilla kuin muissakin taloissa, on väki jo vetäytynyt yöpuulle. Päättynyt päivä on ollut rippipyhä Nilsiän kirkossa. Runsaan viikon mittaisen rippikoulun päätteeksi Nilsiän varapastori Anders Johan Brofeldt on päästänyt neljästäkymmenestäneljästä rippikoululaisesta kaksikymmentäkuusi nuorta ensimmäiselle ehtoolliselleen. Kirkonmenojen jälkeen seurakuntalaiset ovat kulkeneet koteihinsa tai kierrelleet sukulaisissa ja tuttavissa. Kun pimeä tulee jo varhain, mennään monessa talossa nukkumaan jo kuuden tai seitsemän aikoihin. Aamulla, uuden työviikon alkaessa olisi aikainen herätys. Tosin joillakin raskasta työtä tekevillä palkollisilla kangastelee mielessä huoleton joutomaanantai. Eletään elonkorjuuajan päätösvaihetta, jolloin moni renki ja piika vaihtaa työpaikkaansa. Näissä ajatuksissa on renki Antti Sakarinpoika Pasanen tilannut kestitystä Paavo Paavonpoika Pasasen talosta, missä on härkä jo katsottu teurastettavaksi ja emäntä Kirsti Leskinen saanut määräyksen paloviinan valmistamisesta.
19 Vakavammissa mietteissä viettävät yönsä ne, joiden ajatuksia askarruttaa lähestyvä oikeudenkäynti Juantehtaan ruukinpatruunaa vastaan Kuopion kihlakunnankäräjillä. Johtaja Ekholm on haastanut käräjille joukon talonpoikia, joita pahimmassa tapauksessa uhkaa häätö. Siikajärveltä on päivällä saapunut Erkki Erkinpoika Väätäinen, joka majoittuu Vuotjärvelle lankojensa Heikki ja Pietari Pasasen taloon. Metsämiehenä tunnetulla Väätäisellä on ase mukanaan. Miehet neuvottelevat Kuopioon matkustamisesta ja tulevasta oikeudenkäynnistä. Ennen kuin talonväki ja yövieraat käyvät nukkumaan, talossa vierailee useita muitakin kyläläisiä. Pasasen talosta noin peninkulman järvimatkan päässä ruukilla valvovat herrat, ehkä keskustellen samasta oikeudenkäynnistä hekin. Johtaja Ekholm, luutnantti Engdahl ja vääpeli Järnefelt istuvat salissa, jonka vastakkaisilla seinillä on ikkunat. Ikkunoiden alla olevilla pöydillä palavat kynttilät. Johtaja Ekholm on virkeällä päällä selittäen näkemyksiään ruukinhoidosta. Noin kello kymmenen maissa ruukinpatruuna nousee tuolistaan ja astelee ikkunan luona olevan pöydän ääreen. Samalla hetkellä ulkoa pimeältä pihalta kantautuu laukaus. Ekholm ähkäisee, ihmettelee kipua kyljessään ja on kaatua kumoon: Ai Jeesus, kuka minuun näin pahasti mahtoi osua? Engdahl rientää auttamaan haavoittunutta ja taluttaa tämän kammariin. Järnefelt uskaltautuu ulos, muttei havaitse pihalla ketään. Ruukilla ei ole yövartijaa. Lähitaloissa nukkumassa ollut väki herää tai herätetään patruunan haavoja sitomaan ja sala-ampujaa tavoittamaan. Attentaatin tekijä mahdollisine seuralaisineen pääsee kuitenkin pakenemaan pimeän suojiin. Unenpöpperöinen mylläri Gabriel Dufva lähetetään noutamaan lääkäriä Kuopiosta viiden peninkulman päästä. Seuraavan päivän illalla 8. lokakuuta patruuna Ekholm menehtyy haavoihinsa. Kaupungista hälytetty lääninlääkäri Axel Fredrik Laurell saapuu paikalle vasta seuraavana päivänä. Mukanaan hänellä on Ekholmin yhtiökumppani, ruukinpatruuna Anders Westerlund. Puoltatoista viikkoa myöhemmin lääkäri Laurell toimittaa kaupungissa ruumiintarkastuksen, jossa kuolinsyy virallisesti vahvistetaan. Lääkärintodistuksessa Ekholmin saamien vammojen todetaan olleen kirurgisen avun ulkopuolella ja ehdottomasti tappavia (absolute letalia). Kuopion maaseurakunnan kirkonkirjoihin (rippikirjan kohtaan väliaikaisia merkintöjä ) kirjoitetaan lyhyt ja karu toteamus kuolemasta: död den 8/ Väliaikaista oli hänenkin elämänsä, mutta toisin kuin monilla muilla se päättyi väkivaltaisesti. Tuolloin Suomessa oli eletty rauhan aikaa virallisesti jo vähän yli vuoden verran. Syksyllä 1809 Ruotsi oli tappiollisen sodan jälkeen Haminan rauhassa luovuttanut Suomen alueen Venäjälle. Suomesta oli tullut itsehallinnollinen suuriruhtinaskunta ja rauha antoi nyt mahdollisuuden sodan tuhojen korjaamiseen, maan ja sen elinkeinojen elpymiseen. Tukholmalaissyntyinen johtaja 1 Kuopion maasrk:n rk , s. 244 (kuva 243), TK 1627 III. Joissakin teoksissa Ekholmin kuolinvuodeksi on mainittu Virhe lienee saanut alkunsa Tigerstedtin sukuselvityksestä (1891, s. 54), mistä se on lainautunut Elgenstiernan Ruotsin aatelin sukutauluihin (1934, VIII, s. 293) sekä Hovingin Juantehtaan historiaan (1946a, s ) Lundén Cronström (1957, s. 168) on havainnut oikean päivämäärän mutta väittää, että Ekholmin ruumis olisi löytynyt metsästä läheltä ruukkialuetta (s. 171). Tämä ei pidä paikkaansa, käräjäpöytäkirjoihin kirjattujen todistusten mukaan patruuna menehtyi haavoihinsa asuinrakennuksensa kammarin sängyssä. Kahden kuukauden kuluttua tieto ehti myös lehtiin, Åbo Allmänna Tidning Forsberg 2009, s
20 Ekholm oli ollut Juantehtaan patruunana kymmenkunta vuotta ja aikonut jatkaa ruukkiliikettä Savossa. Yrittäjän ura päättyi kuitenkin sala-ampujan luoteihin. Kuka oli syyllinen patruuna Ekholmin murhaan? Kysymystä alettiin käsitellä vajaan kuukauden kuluttua tapahtuneesta Kuopion syyskäräjillä. Murhaoikeudenkäynti jatkui noin kolmen vuoden ajan kihlakunnankäräjillä ja hovioikeudessa. Tänä aikana kaikkiaan yli sataa ihmistä kuulusteltiin. Kaksi vahvimmin syyllisiksi epäiltyä, nilsiäläinen talonpojan poika Olli Tuovinen ja vuotjärveläinen irtolaismies Sakari Antinpoika Pasanen, vietti osan tästä ajasta Kuopion lääninvankilassa. Vaikka heitä kohtaan kertyi kuulusteluissa enemmän kuin puoli näyttöä, ei murhalla ollut silminnäkijöitä eikä epäiltyjä saatu tunnustamaan. Kukaan muukaan ei tunnustanut osallisuuttaan tekoon. Vuoden 1813 lopulla Vaasan hovioikeus totesi, etteivät todisteet riittäneet langettavaan tuomioon, joten epäillyt vapautettiin ja asia jätettiin tulevaisuuteen. Ruukinpatruunan murhaa ei tiettävästi koskaan myöhemmin käsitelty oikeudessa. Virallisesti rikosta ei siis saatu selvitetyksi Tutkimuskysymykset ja tutkimuksen rakenne Edellä oleva kuvaus murhasta ja sen tutkinnasta perustuu Kuopion kihlakunnankäräjien tuomiokirjoihin tai muihin virallisiin kirjallisiin asiakirjalähteisiin, jotka ovat säilyneet arkistoissa. Kertomuksia ruukinpatruunan murhasta säilyi myös epävirallisena suullisena perimätietona ruukilla ja ympäristökylissä. Osaksi näitä tarinoita hyödyntäen laati nurmekselainen kotiseutumies lehtori Olli Koistinen kirjoituksen Ekholmin murhasta Savotar-lehteen ( ja ), kun tapahtumasta oli kulunut sata vuotta. Sata wuotta tuli t.k. 7 ja 8 p. wälisenä yönä kuluneeksi tapauksesta, joka seudullamme kuuluu harwinaisuuksiin: Sawon rauhalliset talonpojat oliwat siihen määrään kiihdyksissä, että wakaasta aikomuksesta ja yhteisten walmistusten jälkeen ampuivat erään säätyhenkilön, Juantehtaan silloisen isännän Fredrik Jonathan Ekholmin tämän kotiin. Mikä nosti sitkeydestään tunnetut kärsimään tottuneet suomalaiset maamiehet sellaiseen wimmaan, että he weritöillä kodin pyhyyttä saastuttiwat? Nykyisinä wallattomuuden aikoina murhataan tosin ihmisiä suurkaupungeissa ja suurissa teollisuuspaikoissa tuon tuostakin, mutta ajan henki on nyt toinen, toinen sata wuotta takaperin, ja murhamiehet useimmiten owat yhteiskunnan hylkyjä, kun taas maamies tunnetaan maansa wakawimmaksi kansalaiseksi, joka useammin on itse uhriteuraana kuin nostaa kättään lähimäisensä pään menoksi. 3 2 Ekholmin murhan oikeuskäsittely Kuopion sk , 791, 804, tk ,21, 104, 282, vk elokuu , sk , 472, 676, vk tammikuu , tk , 207, vk kesäkuu , vk heinäkuu , 5, 7, vk elokuu , sk , 230, 424, 508, Pien-Savon ylinen tmk, Kuopion käräjäkunnan vars. as. ja välikäräjäin ptk:t Cba:29 36, Cbc:1, JoMA. VHO, alistusasiain päätöstaltiot 1813, 127, Di 55, VMA. 3 Savotar Jatko-osan lopussa on nimikirjaimet O.K. Samassa lehdessä ilmestyneiden Suomen sotaa käsittelevien juttujen (13.8., ja , , , ks. myös ) perusteella tämä voidaan identifioida kyseiseksi Olli Koistiseksi. Heimo Kallio, Lehtori Olli Koistinen nurmekselainen kotiseutumies
21 Koistinen viittasi nykyisillä wallattomuuden ajoilla 1900-luvun alun levottomiin yhteiskunnallis-poliittisen kuohunnan vuosiin, jolloin huomiota herättivät mm. teollisuusjohtajia vastaan tehdyt attentaatit. 4 Sata vuotta varhaisempaa aikaa kirjoittaja (ehkäpä runebergilais-topeliaanisten silmälasien läpi katsellen) tuntuu pitäneen rauhallisempana ja ruukinpatruunan murhaa tätä taustaa vastaan harvinaisena ja poikkeuksellisena tapahtumana. Kirjoittajan esittämä kysymys, miksi Sawon rauhalliset talonpojat ampuivat Ekholmin, sopii tämänkin tutkimuksen selvityskohteeksi ja tutkimuskysymykseksi. Siis: mikä oli ruukinpatruunan murhan motiivi, tai (Koistisen sanoin) mikä nosti maamiehet sellaiseen wimmaan, että he weritöillä kodin pyhyyttä saastuttiwat? Samassa yhteydessä joudutaan luonnollisesti kysymään, olivatko Savon talonpojat 1800-luvun alussa yleensä niin rauhallisia, vakavia ja kotirauhaa kunnioittavia kuin Koistinen antaa ymmärtää. Ekholm tuntui itsekin sala-ampujan luodeista haavoituttuaan ymmärtäneen, miltä taholta nämä terveiset tulivat, arvellessaan attentaatin tekijän todennäköisesti tulleen Pikonniemen kautta Vuotjärven yli. Seuranneessa murhaoikeudenkäynnissä viitattiin maariitoihin, joita Ekholmilla oli ollut vuotjärveläisten ja nilsiäläisten kanssa. 5 Koko kymmenvuotisen patruuna-aikansa Ekholm oli ollut ahkera käräjienkävijä, hänen haastamanaan oli monikymmenlukuinen joukko talonpoikia ja torppareita Nilsiästä, Kaavilta ja Nurmeksesta kulkenut tuomarin edessä vastaamassa tekemisistään tai tekemättömyyksistään. Patruuna kirjelmöi myös ahkerasti lääninhallitukseen velka- ym. vaatimuksistaan (liitteet 8.B. ja 8.C.). Osa jutuista oli vähäisiä puunhakkuu-, laidun- ja voikiistoja. Vakavammat riidat, joissa oli kysymys kokonaisten tilojen omistusoikeudesta ja siihen liittyvästä metsien kaskeamisesta, Ekholm oli perinyt aikaisemmilta ruukinomistajilta. Murha tuskin selittyy siis pelkästään Ekholmin riidanhaluisella luonteella tai muilla henkilökohtaisilla ominaisuuksilla. Ruukki ja ympäristön rahvas olivat olleet napit vastakkain jo ennen Ekholmia. Kiistan juuret kumpusivat kauempaa. Johtaja Ekholmin murha voidaan täten nähdä pitkän prosessin eräänä päätepisteenä. Ruukin ja talonpoikien vastakkainasettelu oli alkanut jo Juantehtaan perustamisesta 1746 ja jatkunut yli puolen vuosisadan verran. Olen valinnut tutkimukseni kohteeksi case study tyyppisesti kolmet Juankosken ruukilla pidetyt käräjät, joissa ruukinpatruuna oli itse läsnä: Pien-Savon tuomiokunnan kihlakunnanoikeuden Kuopion käräjäkunnan välikäräjät vuonna 1776, Suomen vuorimestaripiirin vuorivälikäräjät vuonna 1789 ja Pien-Savon ylisen tuomiokunnan kihlakunnan Kuopion käräjäkunnan välikäräjät vuonna Yhteisellä nimellä kutsun näitä ruukinkäräjiksi. Ensimmäinen ja viimeinen kuuluivat osina Kuopion käräjäkunnan normaaliin käräjäkiertoon, keskimmäinen Suomen vuorimestaripiirin toimivallan alle (ks. luku 1.6.). Vuonna 1776 ruukin omisti kapteeni ja ritari G. F. Tigerstedt, 1789 kapteeni Stephan Bennet ja 1808 johtaja F. J. Ekholm. 4 Esim. Kuisma 1993, s Kuopion sk , 791, 804, Pien-Savon ylisen tmk:n Kuopion käräjäkunnan vars.as. ptk:t Cba:29 30, JoMA. 20
22 Näiden kurkistusikkunoiden kautta tarjoutuu mahdollisuus käräjäpöytäkirjoja lähilukemalla analysoida ja vertailla ruukinomistajien ja ruukin alustalaisten välisiä suhteita. Tutkimalla käräjien kulkua hahmotan sekä ruukinpatruunan että talonpoikien toimintamalleja. Millaisena nähtiin oma asema suhteessa vastapuoleen? Mikä oli ruukinpatruunan tavoite ja millaisia keinoja hän käytti niiden saavuttamiseksi? Miten hän onnistui tässä? Oliko mainittujen kolmen patruunan toiminnassa eroja? Entä mikä oli talonpoikien asema ruukin alaisuudessa? Mitä he tavoittelivat ja millaisin keinoin? Miten yhtenäinen heidän rintamansa oli? Millaisia muutoksia osapuolten suhteissa tapahtui näiden noin neljänkymmenen vuoden kuluessa? Voidaan ajatella, että molemmat tahot toteuttivat sekä jonkinlaista laajempaa strategista linjaa että lyhytkestoisempia taktisia toimia omaa etuaan oikeudessa ja oikeuden ulkopuolella ajaessaan ja vastapuolta jarruttaessaan. Kummankin osapuolen harjoittama kontrolli koostui sekä virallisesta että epävirallisesta ulottuvuudesta. Kiistaa sovittelevan kolmannen osapuolen näkökulmasta voidaan kysyä, mikä oli tuomarin ja tuomioistuimen rooli? Oliko oikeuslaitos puolueeton vai taipuvainen suosimaan jompaakumpaa osapuolta? Miten kiistatahot suhtautuivat tuomioistuimeen? Koko oikeusjärjestelmän kannalta voidaan kysyä, miksi se epäonnistui maariidan rauhanomaisessa ratkaisemisessa; miksi murhamiehet saastuttivat veritöillä kodin pyhyyttä? Lähteiden, tutkimusperinteen ja metodologian kuvailun sekä lainsäädännöllisen katsauksen (luku 1) jälkeen esittelen tarkemmin riidan osapuolet: rautaruukin ja kaskitalonpojat (luvut 2 ja 3). Osapuolten ominaispiirteet tarkentuvat kolmen käräjäkuvauksen yhteydessä (luvut 4, 5 ja 6), minkä jälkeen tarkastelen ruukinpatruunan murhaa (luku 7). Tämän jälkeen seuraa aineiston kokoava analysointi ja tutkimuskysymyksiin vastaaminen (luku 8). Lopuksi jälkinäytöksenä tarkastelen vielä maariidan uudelleen esille nousua 1850-luvulla (luku 9) ja esitän lopulliset johtopäätökset (luku 10). 1.3 Lähteet ja kirjallisuus Vuonna 1776 Juantehtaalla pidettyjen välikäräjien pöytäkirjat ovat säilyneet osana kihlakunnan oikeuksien mikrofilmattuja tuomiokirjoja. Kyseessä on siis renovoitu, hovioikeutta varten puhtaaksikirjoitettu pöytäkirja. 6 Alkuperäinen konseptipöytäkirja ei ole säilynyt. Joensuun Maakunta-arkistossa oleva kyseisen ajan ja alueen välikäräjiä koskeva tuomiokirja ei sellaista sisällä. 7 Oikeutta välikäräjillä istuttiin tammikuusta huhtikuulle kolmessa jaksossa. Välikäräjien jälkipyykki sekä itse prosessin jatko selviää Karjalan laamanninoikeuden ja Vaasan hovioikeuden päätöksistä sekä myöhemmistä Kuopion käräjäpöytäkir- 6 Kihlakunnanoikeuksien tuomiokirjat, mf-rulla UK Pien-Savon tuomiokunnan välikäräjien pöytäkirjat Cc:2 ( ), JoMA. 21
23 joista. 8 Vuoden 1776 välikäräjiä osana ruukin ja talonpoikien kamppailua on aikaisemmin selvittänyt Pekka Pitkänen. 9 Juantehtaan vuoden 1789 vuorikäräjien pöytäkirja sisältyy puolestaan Kansallisarkiston tallettamaan Vuorihallituksen arkistoon, jonka ennen vuotta 1809 syntynyt Suomea koskeva aineisto toimitettiin Suomeen Haminan rauhan jälkeen. 10 Vuorikäräjät ajoittuivat loppusyksylle, marraskuun parille ensimmäiselle viikolle. Normaalin käytännön mukaisesti vuorikäräjiä ylempänä (hovioikeutta vastaavana) oikeusistuimena toimi Tukholmassa istuva Vuorikollegio, jonne kapteeni Bennetin ahdistamat talonpojat vetosivat tuomioittensa jälkeen. 11 Riksarkivetin tallettama Bennetska Släktgillets Arkiv sisältää myös Juantehdasta koskevaa aineistoa, mm. kirjeenvaihtoa, ja valottaa osaltaan vuoden 1789 vuorikäräjien taustoja. 12 Näitten käräjien tapahtumat eivät tiettävästi ole aikaisemmin olleet tieteellisen tutkimuksen kohteena. Johtaja Ekholmin aikaiset vuoden 1808 välikäräjät Juantehtaalla istuttiin alkuvuonna tammikuussa vain kolmen päivän aikana. Kyseisen prosessin kulku on kirjautunut Pien-Savon ylisen tuomiokunnan Kuopion käräjäkunnan välikäräjäin pöytäkirjoihin. 13 Tammikuun käräjiltä valitettiin Vaasan hovioikeuteen, joka (tässä välissä kuninkaallisesta keisarilliseksi muuttuneena) antoi oman tuomionsa asiaan marraskuussa Oikeusjutun oli määrä jatkua syksyllä 1810, mutta kuten ylempänä on kerrottu, patruuna ammuttiin juuri tätä ennen pois pelistä. Taustaa näille tapahtumille luovat Ekholmin 1800-luvun ensimmäisellä kymmenellä Kuopiossa käymät käräjät, jotka (samoin kuin nämä tammikuun 1808 välikäräjät) olen käynyt läpi tutkimukseni lisensiaattityövaiheessa. 14 Mainittujen Kansallis- ja Maakunta-arkistojen lisäksi Juantehtaan arkistossa on säilynyt aineistoa, joka kytkeytyy tavalla tai toisella kaikkiin kolmeen oikeusprosessiin. Tässä yhteydessä on pidettävä mielessä asiakirjasarjojen epätäydellisyys ja lähteiden kato. 15 Murhan ja sen taustan valottajana käytän myös tapauksesta talletettua kertomusperinnettä (ks. luku 7). Yllämainittujen asiakirjojen lähdekriittisiä ongelmia erityisesti sekä tuomiokirjojen käyttämistä historiantutkimuksen lähteenä yleisesti pohdiskelen myöhemmässä yhteydessä. Tätä ennen luon lyhyen katsauksen aikaisempaan tässä käsiteltäviin teemoihin liittyvään tutkimukseen. Siihen nähden, että Juantehdas oli pitkään sui generis, ensimmäinen ja 1800-luvun alkuun asti ainoa syvällä Suomen sisämaassa sijainnut, järvimalmia hyödyntänyt rautaruukki, paikka- 8 Huom. aukko Karjalan laamanninoikeuden varsinaisasiain sarjassa Ca vuosien osalta, välikäräjät ja katselmuspöytäkirjat Cb ja Cc vielä vajanaisempia, MMA. Vaasan hovioikeuden alistusaktit Ece, alistettujen asiain päätöstaltiot Di, anomus- ja valitus- sekä hakemusasiain päätöstaltiot Dj, VMA. 9 Jarmo Paikkala, Pasasen suku I osa 2009, s Koska kyseisen teoksen tässä käsitellyt osat ovat Pekka Pitkäsen laatimia, viittaan tästedes Pasasten sukukirjaan nimellä Pitkänen Vuorihallitus, vuorikäräjien pöytäkirjat Ca:5, KA. 11 Bergs-Kollegium, Huvudarkivet, Privilegier, domer, resolutioner och protokollutdrag B3:67 68, RA. 12 Bennetska Släktgillets Arkiv, vol. 2 7, RA. Aineiston pohjalta Erik Åhman on kirjoittanut Stephan Bennetin pienoiselämäkerran Pien-Savon ylinen tuomiokunta, Kuopion käräjäkunnan välikäräjät Cbc:1 ( ), JoMA. 14 Tämä aineisto on luettu osaksi JoMA:n tuomiokirjoista, osaksi mikrofilmeiltä, minkä vuoksi lähdeviitteet vaihtelevat. 15 Juankoski, Direktionen, Hb:1, KyKA. UPM Kymmenen Kymin Keskusarkisto on nykyisin Valkeakoskella. 22
24 kunnan varhaista rautaruukkikautta on tutkittu varsin niukasti. Varhaisimpia arkistotutkimuksia Juantehtaan rautaruukista on laatinut Suomen ensimmäinen naispuolinen filosofian tohtori Tekla Hultin osana Suomen vuoritoimen historiaansa. 16 Samalta aikakaudelta ovat peräisin alussa mainitun, Koillis-Savossa syntyneen ja Juantehtaalla opintiensä aloittaneen Olli Koistisen kirjoitukset (ks. s ). Kymiyhtiön hovihistorioitsija Victor Hoving, joka taustaltaan oli viipurilainen kirjakauppias, laati Juantehtaan 200-vuotishistoriikin vuonna Eevert Laineen Suomen vuoritoimen historian pääpaino on autonomian ajalla, mutta se luo katsauksen myös varhaisempiin vaiheisiin, myös Juantehtaan osalta. 18 Pelkästään Juankoskea ( Ruukkia ) analysoi sosiaaliantropologisesta näkökulmasta yhdysvaltalainen Patricia Slade Landers. 19 Juankoskelaislähtöisten Juha Forsbergin ja Ari Kankkusen, silloisen Stromsdalin tilaama 250-vuotishistoria ilmestyi vuonna Viime vuosina ruukin historiaan on paneutunut Vuotjärveltä kotoisin oleva sukututkija Pekka Pitkänen Ruukkihistoriaa, talonpoikaislevottomuuksia, kriminologiaa, pienyhteisötutkimusta Paitsi pohjoissavolaista paikallishistoriaa Juantehtaan rautaruukin vaiheet ovat osa laajempia historiallisia (pohjoiseurooppalaisia) tapahtumaprosesseja. Syrjäinen savolaisruukki kuului pienenä lenkkinä Ruotsin rautavaltion verkostoon, jota valvoi Tukholman Vuorikollegio. Rauta omalta osaltaan oli taannut Ruotsin valtakunnan nousun suurvallaksi 1600-luvulla, mutta sen taloudellis-yhteiskunnallinen merkitys oli suuri vielä myöhemmilläkin vuosisadoilla luvulla rautateollisuuden arvioidaan koskettaneen jopa neljäsosaa koko valtakunnan väestöstä. Kankiraudan vienti vastasi saman vuosisadan kuluessa noin 75 % Ruotsin vientituloista. Vuonna 1747 perustettu Rautakonttori, Jernkontoret, ja siihen kuuluvien ruukinomistajien muodostama Brukssocieteten ruukkivaltiopäivineen olivat vaikutusvaltaisia toimijoita, jotka edistivät ja tukivat raudanjalostusta. 22 Varhaisen teollisuushistorian tutkimus on vilkastunut viimeisten vuosikymmenien kuluessa. Suhteessa myöhäisempään, 1800-luvun lopun varsinaiseen teollistumiseen varhaisemmasta ajanjaksosta ja ilmiöstä on käytetty nimitystä protoindustrialismi tai varhaiskapitalistinen teollisuus. Teollistumisen vallankumouksen (revoluution) sijasta puhutaan mieluummin pitkäkestoisesta, vähittäisestä evolutiivisesta kehityksestä luvun rautaruukkeja on Suomessa tutkittu sekä ko- 16 Historiallisia tietoja Suomen vuoritoimesta Ruotsin vallan aikana. Teollisuushallituksen tiedonantoja XXVI, 1897, s Hultinista esim. Venla Sainion artikkeli Kansallisbiografia 4, Strömsdalsbruk Juantehdas ruotsiksi ja Juantehdas suomeksi. Samana vuonna ilmestyi suomeksi Hovingin muistelmateos Viipurilainen kertoo (suom. Sirkka Rapola). 18 Eevert Laine, Suomen vuoritoimi I III ( ). Juantehtaasta Laine II 1948, s Patricia Slade Landers, In The Shadow of The Factory. Social Change in a Finnish Community Juha Forsberg Ari Kankkunen, Järvimalmiruukista kartonkitehtaaksi, Juantehtaan historia Em. Pasasten suku I (2009) lisäksi ks. Pitkäsen kotisivut koti.welho.com/ppitkan4 / pekkapitkanen.com. 22 Karlsson 1990, s. 16, 228. Hildebrand 1987, s Nordisk familjebok (Uggleupplagan) 13, 1910, s Florén ym. 1993, s Vilkuna 1994, s
25 konaisvaltaisesti osana valtakunnan talouspolitiikkaa että ruukinpatruunoitten näkökulmasta (Kustaa H. J. Vilkuna) samoin kuin ammattityön muotoutumisen ja työläisten aseman näkökulmasta (Georg Haggrén). 24 Eräs Haggrénin suurvalta-ajan provinssiruukkeja koskeva tutkimustulos on havainto hiilenpolttajien proletarisoitumisesta. Nämä toisin kuin vasarasepät ja masuunimestarit eivät onnistuneet varjelemaan ammattitaitoaan. Hiilenpolttotaito levisi maaseudun talonpoikaisväestön keskuuteen, josta ruukinomistajat kykenivät palkkaamaan hiilenpolttajia edullisemmin. 25 Ruotsissa ruukkeja ovat tutkineet mm. Bertil Boëthius, Anders Florén, Karl-Gustaf Hildebrand, Per Jonsson ja Per-Arne Karlsson. 26 Karlsson on tarkastellut rautateollisuuden ja sääty-yhteiskunnan välisiä suhteita 1700-luvulla ja todennut, miten ruukeille annettuihin oikeuksiin aiemmin passiivisesti sopeutunut rahvas alkoi vuosisadan jälkipuoliskolla toimia aktiivisemmin vuorihallintoa ja ruukinpatruunoita vastaan mm. tilojen verolle ostoissa ja hiilitoimituksissa. Talonpojat liittoutuivat porvaris- ja pappissäätyjen sekä virkamiehistön kanssa rajoittaen rautateollisuuden laajentumispyrkimyksiä. Kaikki eivät kuitenkaan tässä onnistuneet vaan menettivät maansa, kuten Jonsson osoittaa Hälleforsin ruukin ja metsäsuomalaisten luokkataisteluanalyysissaan. 27 Suomen puolen tunnetuin hiilisota lienee Eevert Laineen esittelemä Kauttuan ruukin ja ympäristön talonpoikien yli puolitoista vuosisataa kestänyt konflikti, joka ratkesi vasta 1860-luvulla jälkimmäisten eduksi. 28 Ruukinpatruuna vastaan kaskitalonpojat -asetelma kytkeytyy luontevasti myös talonpoikaislevottomuuksia selvittävään tutkimustraditioon. Kimmo Katajalan Suomalainen kapina on erityisen mielenkiintoinen tässä yhteydessä analysoidessaan 1700-luvun lopun levottomuuksia, jolloin rälssitilojen alustalaiset eri alueilla tavoittelivat pääsyä kruunun verottamiksi talonpojiksi. Pohjoismaisessa ja eurooppalaisessa vertailussa suomalaiselle kapinalle oli Katajalan mukaan tyypillistä sijainti kaukana poliittisista keskuksista. Periferian protesteilla oli kytkentänsä politiikkaan, mutta keskeistä oli arkipäivän toimeentuloon ja maan hallintaan liittyneet kysymykset. 29 Talonpojat käyttivät tavoitteidensa saavuttamiseen niin laillisia kuin laittomiakin keinoja. Katajalan jaottelun (1994) mukaan 24 Kustaa H. J. Vilkuna, Valtakunnan eduksi Isänmaan kunniaksi Ruukinpatruunalle hyödyksi. Suomen rautateollisuus suurvalta-ajalla Georg Haggrén, Hammarsmeder, masugnsfolk och kolare. Tidigindustriella yrkesarbetare vid provinsbruk i 1600-talets Sverige, Ks. myös Kustaa H. J. Vilkuna, Arkielämää patriarkaalisessa työmiesyhteisössä. Rautaruukkilaiset suurvalta-ajan Suomessa, Haggrén 2001, s Boëthius, B., Gruvornas, hyttornas och hamrarnas folk. Bergshanteringens arbetare från medeltiden till gustavianska tiden, Boëthius, B. & Kromnow, A., Jernkontorets historia, del I III, Florén, A., Disciplinering och konflikt. Den sociala organiseringen av arbetet: Jäders bruk , Florén, A.& Rydén, G., Arbete, hushåll och region. Tankar om industrialiseringsprocesser och den svenska järnhanteringen. Uppsala papers in Economic History, 1992, sekä samojen tekijöiden Protoindustri och tidigkapitalism. Mot en ny syn på den svenska järnhanteringen före det industriella genombrottet, HT 1/1992, s Hildebrand, K-G., Svensk järn. Sexton- och sjuttonhundratal, Jonsson, Per, Finntorparna i Mången. Jord, människor och rättsuppfattning i förproletär bergslagsmiljö, Karlsson, P A., Järnbruken och ståndssamhället. Institutionell och attitydmässig konflikt under Sveriges tidiga industrialisering , Karlsson 1990, s Jonsson 1989, s Eevert Laine, Kauttuan hiilitaistelu Falckien aikana. HArk 47, 1940, s Ks. myös Olle Sirénin tutkimukset Koskenkylän ja Pernajan ruukeista, Sirén 1971 ja Sirén 1981, s Katajala 2002, s
Kuka murhasi patruuna Ekholmin? Ruukin ja rahvaan riita, rikos ja rangaistus Juantehtaalla 1800-luvun alussa
1 Kuka murhasi patruuna Ekholmin? Ruukin ja rahvaan riita, rikos ja rangaistus Juantehtaalla 1800-luvun alussa Lisensiaattitutkimus 18.11.2009 Suomen historia Joensuun yliopisto Juha Forsberg 2 JOENSUUN